Skenkingswinkels help skoolverlatersJamy Zowitsky, ŉ voltydse werker en bestuurder van Ons Winkel Pretoria-Wes, het gehelp om die Alma-leerder gereed te maak vir die werkplek. (Foto verskaf) Drie van Solidariteit Helpende Hand se Ons Winkels in Pretoria het vanjaar hande met Alma Skool vir leerders met verstandelike gestremdhede gevat en deelgeneem aan die skool se skoolverlatersprojek. Marné du Plessis, bemarkingshoof van die Ons Winkels, sê drie 18-jarige leerders van die skool het vanjaar die geleentheid gehad om werkservaring in die Ons Winkels in onderskeidelik Pretoria-Wes, Sinoville en Silverton op te doen. Van die ander skoolverlaters het dieselfde geleentheid by ander plaaslike sakeondernemings gehad. Die projek behels dat die leerders as vrywilligers werk om ondervinding op te doen. By die Ons Winkels het die leerders allerhande take verrig van regpak tot om items se sorteer. Hulle het twee tot drie dae ŉ week vir drie ure ŉ dag gaan handjie bysit. Marietha Malan, departementshoof van Almal Skool, verduidelik dat die skool na afloop van die tydperk wat die leerders gewerk het met die betrokke sakeondernemings vergader en besluite geneem het oor die pad vorentoe vir die leerders. “As die jong persoon ŉ goeie bydrae in die werksomgewing gelewer het en graag wil, mag dit dalk werk om hom of haar langer by die winkel of by die onderneming aan te stel teen vergoeding. As die winkel of besigheidseienaar se omstandighede dit egter nie toelaat nie, gee die eienaar vir ons ŉ verwysing waarna ons probeer om die skoolverlater by ŉ volgende onderneming in te kry vir nog ervaring. Só poog ons om vir al die skoolverlaters iets te vind waarin hulle skitter,” sê Malan. Yvette Schoonraad, winkeleienaar van dié drie Ons Winkels, sê dit was ŉ ongelooflike ervaring gewees om met hierdie leerders te werk en om ŉ klein bydrae in elkeen van hul lewens te kon maak. “Elke week het ons probeer om die kind se sterk- en swakpunte vas te stel en om dan die takies volgens elkeen se sterkpunte te gee. Ek het besef dat ons soveel het om voor dankbaar te wees, dinge wat ons as vanselfsprekend aanvaar maar wat vir ander mense ŉ groot uitdaging is. Die kinders was positief en het dit regtig geniet om deel van ons te wees. Die leerders kon hulself verryk op ŉ positiewe manier en leer om verskeie take te doen en verantwoordelikhede aan te leer. Elkeen van hulle kon besef hulle het ŉ doel en rol in die gemeenskap,” sê Schoonraad. Volgens Du Plessis dra Helpende Hand se Ons Winkels by tot werkskepping en skep ook die geleentheid vir persone met gestremdhede om te groei. “Vir mense wat met Jan Tuisbly se karretjie ry die vakansie is dit nou die tyd om reg te maak om 2023 op ŉ skoon bladsy te begin. As jy besluit dit is tyd vir regpak en wegpak, kan jy jou ongewensde items aan jou naaste Ons Winkel landwyd skenk en so ook bydra tot ons werkskeppingsvisie,” sê Du Plessis. “Deur hierdie items wat jy nie meer gebruik nie aan Helpende Hand se Ons Winkels te skenk, ondersteun jy jou gemeenskap en help jy só om daaraan te bou. Jy maak ŉ bydrae aan ŉ toekoms vir ŉ student wat graag wil studeer, maar dit nie kan bekostig nie. Helpende Hand bied aan dié studente rentevrye studielenings om deur tersiêre onderrig verryk te word en makliker ŉ werk te kry. As hulle begin werk, kan hulle die lening begin terugbetaal wat dan weer gebruik gaan word vir ŉ ander hulpbehoewende student se studies. “Jy maak ook ŉ bydrae in jou gemeenskap om maatskaplike kwessies in die lewens van kinders, mense met gestremdhede, gesinne en bejaardes te verlig. Die items wat jy skenk is nie net items nie, dit skep ŉ toekoms.” Besoek www.onswinkel.co.za om jou naaste Ons Winkel op te spoor.